Matintupa maistoi tuplat ”Apparalla

Legends Trophy -sarjan kauden viides kisaviikonloppu kaasuteltiin Ahveniston moottoriradan 40-vuotisjuhlien merkeissä. Radalla oli tietenkin tutusti tungosta kun mukana olivat myös ne kuljettajat jotka mittelivät vain NEZ-sarjan kauden päätösviikonlopun pisteistä. Aika-ajon jälkeen Legendsejä oli listoilla mukana yhteensä 37 kipaletta.

Vauhtiajojen jälkeen Petri Lappalainen ilmaisi tunteensa, että Ahvenistolla olisi hänen vuoronsa hallita kärjen tapahtumia. Näin mentiinkin lauantain aika-ajoissa kun Lappalainen valtasi paalupaikan. Kuuden kärkeen mahtuivat vielä Alle En, Pasi Matintupa, Jouni Kuivala, Sami Erkkilä ja Jussi Rasku.
Kärkikympin takaa löytyi sijalta 11. tämän kauden epäonnen soturi, Johan Ahokas. Vauhtia siis löytyy sarjan nuorimmalta kuskilta, mutta pisteitä on ehtinyt kertyä vasta kauden kolmesta startista.
Viime hetkillä Hämeenlinnan retkelle reppunsa pakannut Keimo Lukkarila muisti Ahveniston mutkat neljän vuoden takaa ja napautti itselleen 13:nneksi nopeimman ajan.

Ensimmäinen finaalin ensimmäisillä kierroksilla näytti vielä siltä, että Lappalaisen ennustama hyvä sijoitus Ahvenistolta oli menossa miehen nimiin. Pieni kolistelu Alle Enin kanssa muutti kuitenkin tilanteen ja Lappalaisen auto jäi lähtösuoran jälkeiseen kurviin. Takaa tullut Rory Penttinen ajautui samaan sumaan ja molemmat miehet olivat poissa pelistä. Sami Erkkilän matka oli katkennut jo aiemmin.
Kolmannesta ruudusta startannut Matintupa vei joukkoa, mutta hyvän iskun löytänyt Alle En ahdisteli tiukasti alajärveläistä. Matintupa kesti kuitenkin piikissä ruutulipulle saakka ja En kurvasi toiseksi vajaan sekunnin päässä Matintuvasta. Jussi Rasku oli maalilinjalla lähes Enin rinnalla jääden kolmanneksi 0,1 sekunnin erolla.
Kisan jälkeen korkea raati katseli pätkät videota ja Raskulle lätkäistiin 10 sekunnin aikasakko keltaisten lippujen alueella ohittamisesta. Rasku putosi 10 sekunnin aikarankaisulla kuudenneksi.
Mitalikolmikko oli Pasi Matintupa, Alle En ja jälleen hyvän kisan päästellyt Ossi Kumpula. Petri Ylinen oli neljäs ja viidenneksi kurvannut ”Make” Parkkari osoitti, ettei edellisviikon harjoitusten rajusta ulosajosta jäänyt traumoja Apparan vuoristorataa kohtaan.
Raskun jälkeen kympin kerhoon mahtuivat vielä Jenni Krohn, Keimo ”Keippi” Lukkarila, Pekka Lehtola ja Juha Haarahiltunen.
Keskeyttäneiden listalta löytyivät Petri Lappalainen, Rory Penttinen, Pontus Fagerström, Sami Erkkilä, Johan Ahokas ja Kai Koski.

Ennen sunnuntaina ajettua kisaa sade kasteli rataa ja muutamissa tiimeissä mietittiin viime hetkiin saakka millä rengasvarustuksella radalle kannatti lähteä. Sade kuitenkin lähes taukosi ennen Legendsien kisaa. Taivaalta tippui enää vain muutamia vesipisaroita ja kisaan lähdettiin kostealle radalle. Matintupa asettui paalulle saaden viereensä hanakasti NEZin mestaruutta jahtaavan Jussi Raskun. Toisesta rivistä lähtivät matkaan Rory Penttinen ja Alle En.

Matintupa haaveili voitosta juuri lähtöhetkellä ja Rory Penttinen ampui kolmannesta ruudusta piikkipaikalle. Seitsemännestä ruudusta startannut Jone Kuivala teki heti ensimmäisellä kierroksella kovan hyökkäyksen ja tavoitti kärkeä. Pian oli Raskun vuoro siirtyä kärkeen ja Kuivala nousi toiseksi. Pasi Matintupa ei kuitenkaan ollut luovuttanut, vaan alajärveläinen nousi kärkipaikalle. Kuivala jatkoi toisena ja Rasku hehkutti kolmantena. Petri Lappalainen hyökkäsi lähtösuoran päässä ohitusyritykseen Raskusta, mutta se yritys päättyi piruetteihin radalla. Oli vain senteistä kiinni, ettei myös Rasku olisi ollut mukana karusellissa.

Kolmikko Matintupa, Kuivala ja Rasku vakiinnuttivat paikkansa kärjessä. Tosin Matintuvalla oli täysi päivätyö pitää kauden parhaaseen vauhtiinsa äitynyt Kuivala takanaan.
Kun vaaditut 12 kierrosta olivat täynnä, Matintupa ylitti ”kalkkiviivan” ensimmäisenä, mutta vain 0,1 sekuntia ennen Kuivalaa. Myös kolmanneksi ehtinyt Rasku ehti mukavasti samalle sekunnille Matintuvan kanssa, sillä eroa voittajaan oli vain vajaat 0,4 sekuntia. Edellisen kisan ”akan” korjannut Rory Penttinen ilmoittautui uudelleen mukaan mestaruustaistoon napaten nelossijan.
LCF:n puheenjohtaja Jere Rantaniemellä riitti puuhaa ehtiä ruutulipulle viidentenä, sillä kuudenneksi kurvannut Ossi Kumpula luukutti maalilinjalle aivan Rantaniemen imussa. Sijat 7-10 menivät Petri Yliselle, Jenni Krohnille, Alle Enille ja Pekka Lehtolalle, jonka maalintulo oli vain metreistä kiinni. Kone kun ruikkasi öljyt Parc fermén parketille.
Erän kovimmat ohitusurakat tekivät Sami Erkkilä ja Make Parkkari. Erkkilä lähti matkaan viimeisestä lähtöruudusta, mutta ehti ruutulipulle sijalla 19. Parkkari oli alkukierroksilla mukana kärkikymmenikössä, mutta kilpakumppanin ruotsalaistyylinen osuma takalistoon suisti Parkkarin hiekoille Tarun kurvissa. Siinä mies odotteli sivussa, että letka ajeli ohi. Häntäjoukoista Parkkari ponnisti vielä sijalle 20.
Ensimmäisessä startissa kahdeksanneksi kepittänyt Lukkarila menetti mahdollisuudet sijoituksensa uusimiseen kun koneesta karkasivat pollet ennen täysiä kierroksia.
Lähdössä keskeyttivät Risto Ahrikkala, Niilo Vanhala, Johan Ahokas, Petri Lappalainen, Riku Rinne ja Jarmo Hirvelä.

Pasi Matintupa vahvisti viikonlopun tuplavoitoillaan paikkaansa Trophy-sarjan kärjessä. Petri Ylinen nousi sarjakakkoseksi kun Rory Penttisen tilille tuli rasitteeksi keskeytys. Sami Erkkilä pitää neljättä sijaa, mutta viidentenä tuleva Jere Rantaniemi on samalla pistemäärällä Erkkilän kanssa. Legends-sarjan menestyneimmän naiskuljettajan tittelin jo viime vuonna kuitannut Jenni Krohn on kuudentena vain pinnan päässä Rantaniemestä. Edellinen naiskuljettaja joka Trophy-sarjassa oli kauden loppupisteissä kympin joukossa, oli Latvian Karline Stala. Nurmisen tiimissä kilpaillut mirri ajoi sarjassa yhdeksänneksi.

Matti Räikkösen ja Seppo Kovalaisen välinen matsi alkaa vahvasti kääntyä Räikkösen eduksi, sillä Kovalainen ei ollut mukana Ahveniston kekkereissä. Räikkönen päästeli Apparalta sijat 23 ja 17. Pisteitä miehellä on kauden jokaisesta osakilpailusta ja niitä on kertynyt Trophy-sarjan kymmenenteen sijaan oikeuttava määrä. Kovalainen putosi sarjassa kahdeksan sijaa ja on sarjassa sijalla 21.

Legendsien NEZ-sarjan kilpailijat saivat kautensa päätökseen Ahvenistolla. Sunnuntain kilpailussa mestaruus oli katkolla parille Jussi Rasku / Petri Ylinen. NEZin korkeimmat pisteet vei sunnuntaina Jone Kuivala, mutta Raskun ”netsiläisten” toinen sija takasi mustasaarelaiselle NEZin mestaruuden. Ylinen vie sarjan hopeaa ja Petri Lappalainen pronssia. Sarja oli kovasti suomalaisvetoinen kun paras ulkosuomalainen oli kahdeksanneksi sijoittunut Viron Kasemets Madis.

Legends Trophy -sarjasta on vielä jäljellä kaksi kisaviikonloppua. Syyskuun 15.-16. päivinä päristellään Alastarolla ja kausi viimeistellään Jurvan Botniaringillä 29.-30. syyskuuta. Nyt kannattaa kisojen väliviikonloppuina jokaisen tiimin jäsenten käydä ahkerasti kirkossa, sillä kesäkelien pysymisen puolesta on anottava apua ylhäältä.